ข้อมูลสรุป

ความเป็นมา

บริษัท จัดการและพัฒนาทรัพยากรน้ำภาคตะวันออก จำกัด (มหาชน) (บริษัทฯ)
จัดตั้งขึ้นตามมติคณะรัฐมนตรี เมื่อวันที่ 12 กันยายน 2535
ซึ่งให้ความเห็นชอบตามมติคณะกรรมการกลั่นกรองฯ ฝ่ายเศรษฐกิจ โดยให้การประปาส่วนภูมิภาค
(กปภ.) จัดตั้งบริษัท จัดการและพัฒนาทรัพยากรน้ำภาคตะวันออก จำกัด
ขึ้นรับผิดชอบในการพัฒนาและดำเนินการดูแลระบบท่อส่งน้ำดิบสายหลักในพื้นที่ชายฝั่งทะเลตะวันออก
ประกอบด้วยจังหวัดชลบุรี จังหวัดระยอง จังหวัดฉะเชิงเทรา จังหวัดปราจีนบุรี จังหวัดสระแก้ว
จังหวัดจันทบุรี และจังหวัดตราด และยังจะสามารถร่วมทุนกับภาคเอกชนได้ด้วย บริษัทฯ
ได้จดทะเบียนจัดตั้งเมื่อวันที่ 15 ตุลาคม 2535 โดยมีทุนจดทะเบียนเริ่มต้น 10 ล้านบาท
และเมื่อวันที่ 14 กรกฎาคม 2540 บริษัทฯ
ได้จดทะเบียนเพิ่มทุนและเสนอขายหุ้นให้แก่นักลงทุนทั่วไปเพื่อใช้ในการลงทุนของบริษัทฯ
โดยปัจจุบันบริษัทฯ มีทุนจดทะเบียนชำระแล้วทั้งสิ้น 1,000 ล้านบาท

การดำเนินงาน

ธุรกิจหลักของบริษัทฯ คือ พัฒนาและบริหารระบบท่อส่งน้ำสายหลักในพื้นที่ชายฝั่งทะเลตะวันออก
ให้สามารถตอบสนองความต้องการใช้น้ำในพื้นที่ได้อย่างเพียงพอ ซึ่งในปัจจุบันบริษัทฯ
บริหารจัดการระบบท่อส่งน้ำดิบรวม 4 ระบบ ในพื้นที่จังหวัด ฉะเชิงเทรา ชลบุรี และระยอง
โดยมีความยาวของระบบท่อรวมทั้งสิ้น 232 กิโลเมตร

นอกจากนี้ บริษัทฯ
ยังได้ขยายการดำเนินการหรือธุรกิจการพัฒนาและบริหารทรัพยากรน้ำหรือธุรกิจที่เกี่ยวเนื่องในพื้นที่อื่นๆ
อาทิ กิจการประปา และการผลิต จำหน่าย ท่อและอุปกรณ์ที่เกี่ยวข้องกับ กิจการด้านน้ำ
โดยจัดตั้งบริษัทย่อยและบริษัทในเครือเพื่อดำเนินกิจการที่เกี่ยวข้อง ดังนี้

-   บริษัท โกลบอล วอเตอร์ ซีสเท็มส์ คอร์ปอเรชั่น จำกัด
    ดำเนินธุรกิจผลิตและจำหน่ายน้ำดื่มโดยผ่านเครื่องจำหน่ายน้ำหยอดเหรียญแบบอัตโนมัติ

-   บริษัท ยูนิเวอร์แซล ยูทีลิตี้ส์ จำกัด ดำเนินธุรกิจด้านน้ำประปา บำบัดน้ำเสีย
    รวมถึงการสำรวจ ออกแบบ ก่อสร้าง และควบคุมงานก่อสร้าง รวมทั้งให้คำปรึกษา
    แนะนำเกี่ยวกับระบบผลิตน้ำประปาและระบบบำบัดน้ำเสีย ด้วย

-   บริษัท อีสเทิร์น โฮบาส ไพพ์ จำกัด ดำเนินธุรกิจผลิตและจำหน่ายท่อ CC-GRP
    สำหรับใช้งานใน กิจการน้ำดิบ น้ำประปาและน้ำเสีย
    โดยมุ่งเน้นการจำหน่ายในประเทศและแถบภูมิภาคเอเชียตะวัน-ออกเฉียงใต้

สรุปฐานะการเงินและผลการดำเนินงานในรอบปี 2546 [] []

รายได้รวมปี 2545

รายได้รวมปี 2546

รูปที่ 1 แสดงการเปรียบเทียบโครงสร้างรายได้รวมของบริษัทฯ และบริษัทในเครือปี 2545-2546
โดยในปี 2546 ประกอบด้วยรายได้จากการจำหน่ายน้ำดิบประมาณร้อยละ 77 ธุรกิจน้ำประปา
ร้อยละ 9 และธุรกิจน้ำดื่ม ร้อยละ 1 รายได้บริการร้อยละ 8 และรายได้อื่นๆ ร้อยละ 5

ปีงบประมาณ 2546 บริษัทฯ และบริษัทย่อย มีรายได้รวมทั้งสิ้น 1,415.85 ล้านบาท เพิ่มขึ้น
256.19 ล้านบาท หรือร้อยละ 22 จากปี 2545
เนื่องจากการขยายตัวของความต้องการใช้น้ำดิบของภาคอุตสาหกรรมและอุปโภคบริโภคในพื้นที่จังหวัดระยองและชลบุรี
ตามลำดับ รวมถึงการรับรู้รายได้ขั้นต่ำจากการจำหน่ายน้ำประปา
และรายได้บริการจากโครงการลงทุนลดน้ำสูญเสียของบริษัทย่อยตามสัญญาสัมปทานตั้งแต่กลางปีงบประมาณ
2546

สำหรับต้นทุนขายและค่าใช้จ่ายดำเนินการ มีจำนวน 759.54 ล้านบาท เพิ่มขึ้น 208.87 ล้านบาท
หรือร้อยละ 38 เมื่อเปรียบเทียบกับปี 2545 จากค่าน้ำดิบและค่าไฟฟ้า
ซึ่งสอดคล้องกับกับปริมาณการจำหน่ายน้ำดิบและน้ำประปาที่เพิ่มขึ้น
ค่าเสื่อมราคาที่เพิ่มขึ้นจากโครงการท่อส่งน้ำดิบพื้นที่จังหวัดฉะเชิงเทรา
รวมถึงต้นทุนงานโครงการลดน้ำสูญเสียซึ่งสอดคล้องกับรายได้บริการ
และค่าใช้จ่ายในการขายและบริหาร ของ บจ.อีสเทิร์น โฮบาส ไพพ์
จากการรับพนักงานเพิ่มขึ้นเพื่อเตรียมความพร้อมสำหรับดำเนินการเชิงพาณิชย์

อย่างไรก็ดี จากปริมาณน้ำจำหน่ายที่เพิ่มขึ้น
รวมถึงการควบคุมต้นทุนของกลุ่มบริษัทเป็นไปอย่างมีประสิทธิภาพ
ส่งผลให้กลุ่มบริษัทมีผลกำไรสุทธิเพิ่มขึ้นประมาณร้อยละ 8 จากปี 2545
และรักษาระดับอัตราผลตอบแทนต่อส่วนของผู้ถือหุ้นและต่อสินทรัพย์ ในอัตราที่เพิ่มขึ้นโดยอยู่ที่ระดับ
10.8 และ 5.5 ตามลำดับ

ทั้งนี้ปี 2546 เป็นปีที่บริษัทฯ เปิดให้บริการครบ 10 ปี และก้าวสู่ทศวรรษที่ 2 กลุ่มบริษัทฯ
ขอยืนยันในปณิธานการบริหารจัดการทรัพยากรน้ำอย่างยั่งยืน
และยึดหลักบรรษัทภิบาลที่ดีในการบริหารจัดการ คือโปร่งใส ซื่อสัตย์
รับผิดชอบและสามารถแข่งขันได้ เพื่อประโยชน์สูงสุดของผู้ถือหุ้นตลอดไป